Nos Odes, par la grace de Deu arcevesques de Besencon, fasons savoir a tous ces qui ces lettres verront et orront que en nostre précense personelment estaubli et pour ceste chose especiament messires Estenes de Oysellet, chevaliers, et madame Aalis sa femme, fille a noble baron Jahan signor de Choysuel et de Aigremont, ont recogneu lour avoir vendu et en nom de vendue avoir delivrei a tousjours a tenir es religious hommes l'abbei et lou covent de Morimont, de l'ordre de Cytiaux, de l'aveschie de Langres, la moitie d'un molin qui siet en finage de la vile de Ponpierre, de l'aveschie de Toul, suis la riviere que on apelle Moson qui court par ladite vile de Ponpierre et part li diz molins par moitié es diz religious, et est vendue li moitiez dou dit molin ensenble toutes les apandises et les apartenances et la chaucie et qualque rassiert a la dite moitie en tel meniere que li dit religious puent panre pour refaire lou dit molin et la chaucie et quanque i apartient, terre, pierre, bois et toutes autres choses necessaires en quelque leu qu'il vorront en finages de la dite vile de Ponpierre et de Sartres.
Et est a savoir que la dite vendue est fate pour lou preis de cent livres de petiz tornois, de laquel some li dit vendour se tienent pour bien paié des diz achetours en bone menoie nombrée, renunsant a l'eception de menoie nonpas nombrée et a la deception de la dite moitié dou dit molin nemi vendue moins de droit preis ou de la moitié de droit preis, i affermant la dite moitié dou dit molin movoir et estre de propre aluel, et promettant pourter leaul garantie es diz achetours encontre tous et envers tous qui en vorrient aller encontre ne dire ne affermer que ceu ne fust de lour aluel, et pour ce enporchier que la dite vendue ne deut valoir et qui li achetour n'en dussent joir a tousjours, oblijant a ceu lour t lour hoirs et lour sucessours quel qu'il soient ou porront estre, et se desvestirent li dit vendour de la dite moitié dou dit molin et par leaul stipulation en revestirent les diz achetours, voinllant et outriant que il ne lour hoir ne lour successor ne puissent empoichier lou cours de la riviere par que li diz molin soit empeschiez au morre, et que il ne lour hoir ne lour sucessour ne puissent faire autre molin en viles ne en finages de Pompierre et de Sartres, et que li homme de la dite ville de Ponpierre soient tenu a morre par ban au dit molin parmi la moture acustemée, sauf ce que apres ce qu'il auerient atendu dous jours sans pooir morre au dit molin, a icelle fois il porrient aller morre autre part, et que on ne puisse controindre ne contredire les hommes de Sartres, il ne lour hoir ne lour sucessour ne lour commandemens, en repost ne en apert, a ceu qu'il n'aillent et qu'il ne puissent aller morre au dit molin toutes celles fois qu'il lor plairai parmi la moture acustemée.
Vendirent encor et ou-trierent li dit vendour que se li dit religious, au tens qui est a avenir, entendant a faire lour proaige, volient remuer et transposer lou dit molin, que il lou puissent transposer et asseoir en quelque leu qu'il verrient miax lour profit en finaige de Ponpierre, et que li homme de Ponpierre i fussent tenu a morre par ban, si comme il est davant dit, et que on ne peut deffendre es hommes de Sartres qu'il ne venissent morre, si comme il est davant dit.
Volurent encor et outrierent lidit vendour que li dit religious i puissent faire follon, se il lour plaisoit, et que cil qui ou dit molin ou en translatei demorrient pour ces de Morimont aussent et aient a tousjours tous usaiges en bois, en pres, en terres et en aigues ansi com li homme des dites viles de Ponpierre et de Sartres, et qu'il puissent tendre a toutes menieres derbeix et panre toutes menieres de poissons a la dessandue dou dit molin et poichier dessuis lou dit molin et desouz, au giet d'une pierre manual et arrenuncerent li dit vendour a toutes deceptions et a toutes exceptions que il ou lour sucessour porrient mettre avant et empirier la dite vendue et les choses appartenans a icelle, si con il est dessus dit, et atout droit escrit et non escrit, et atoutes cours de crestientei et de laie justice et atous privilège empetres et a empetrer, especiamment ladite Aalis par son sairement fat sur Sainte Evangile renuncai a tout douaire et tout doelise et a tout droit entrodut en favour de feme et en droit disant 'generaul renunciation nemi valoir', prometans le dit vendour par lour sairement fait suis Sainte Evangile que toutes les choses dessuis dites tenront et garderont fermement et que encontre ne vanront en tout ne en partie ne ne consentiront autrui a venir en repost ne en apert, mas lour garantiront enver tous, promettant et voinllant que ce il ou lour sucessour en deffallient en aucune chose ou alient encontre, que nous ou nostres officiaus ou l'avesques de Toul ou ces officiaus encui aveschie li leus fiet ou nostre sucessour, a la requeste de ces de Morimont les puissient escommenier et faire escommenier par tout par nos aveschiez, et quant a ce lour et lour sucessours ont mis et sormis a nos juridicions et de nos sucessours.
En temoignage de toutes ces choses, nous diz acevesques avons mis nostre seel en ces lettres, a la priere et a la requeste desdiz vendour et aveuc lour sees, et a la priere et a la requeste Estevenet, escuier, signour de Oysellet, loant et confermant toutes les choses dessuis dites par l'aposition de son seel mis en ces lettres a la requeste desdiz vendours.
Ce fut fait l'an de grace mil dous cens quatre vinz et onze, ou mois de novembre.